CELEX: 32014D0670
Language: mt
Date: 2014-06-23 00:00:00
Title: 2014/670/Euratom: Deċiżjoni tal-Kunsill tat- 23 ta' Ġunju 2014 dwar l-approvazzjoni mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukraina, min-naħa l-oħra

20.9.2014   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 278/8
               
            DEĊIŻJONI TAL-KUNSILL
      tat-23 ta' Ġunju 2014
      dwar l-approvazzjoni mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukraina, min-naħa l-oħra
      
         (2014/670/Euratom)
      
      IL-KUNSILL TAL-UNJONI EWROPEA,
      Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari t-tieni paragrafu tal-Artikolu 101 tiegħu,
      Wara li kkunsidra r-rakkomandazzjoni mill-Kummissjoni Ewropea,
      Billi:
      
                  (1)
               
               
                  Fit-22 ta' Jannar 2007 il-Kunsill awtorizza lill-Kummissjoni Ewropea biex jinfetħu negozjati mal-Ukraina għall-konklużjoni ta' Ftehim ġdid bejn l-Unjoni Ewropea u l-Ukraina biex jissostitwixxi l-Ftehim ta' Sħubija u Kooperazzjoni (1).
               
            
                  (2)
               
               
                  Filwaqt li titqies ir-relazzjoni storikament viċina u r-rabtiet li progressivament joqorbu lejn xulxin bejn il-Partijiet, kif ukoll ix-xewqa tagħhom li jsaħħu u jwessgħu r-relazzjonijiet b'mod ambizzjuż u innovattiv, in-negozjati dwar il-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukraina, min-naħa l-oħra (minn issa il-“Ftehim”) ġew konklużi b'suċċess bl-inizjalar tal-Ftehim fl-2012.
               
            
                  (3)
               
               
                  Fil-15 ta' Mejju 2013, il-Kummissjoni Ewropea pproponiet lill-Kunsill li l-Ftehim għandu jiġi ffirmat f'isem l-Unjoni Ewropea u applikat fuq bażi provviżorja, skont l-Artikolu 486 tal-Ftehim, sakemm jiġi konkluż f'data aktar tard.
               
            
                  (4)
               
               
                  L-iffirmar u l-konklużjoni tal-Ftehim huma soġġetti għal proċedura separata fir-rigward ta' kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.
               
            
                  (5)
               
               
                  Il-Ftehim ikopri wkoll materji li jaqgħu taħt il-kompetenza tal-Komunità Ewropea għall-Enerġija Atomika, jiġifieri l-Artikolu 342 u l-Anness XXVII safejn dan huwa relatat ma' kwistjonijiet nukleari.
               
            
                  (6)
               
               
                  Għalhekk, il-Ftehim għandu jiġi konkluż ukoll, f'isem l-Komunità Ewropea għall-Enerġija Atomika, f'dak li għandu x'jaqsam ma' kwistjonijiet li jaqgħu taħt it-Trattat tal-Euratom.
               
            
                  (7)
               
               
                  Skont l-Artikolu 102 tat-Trattat Euratom, il-Ftehim ma jistax jidħol fis-seħħ għall-Komunità Ewropea tal-Enerġija Atomika sakemm il-Kummissjoni Ewropea ma tkunx ġiet notifikata mill-Istati Membri li l-ftehim sar applikabbli skont id-dispożizzjonijiet tal-liġijiet nazzjonali rispettivi tagħhom.
               
            
                  (8)
               
               
                  Il-konklużjoni tal-Ftehim mill-Kummissjoni Ewropea, li taġixxi f'isem il-Komunità Ewropea għall-Enerġija Atomika, għandha għalhekk tiġi approvata,
               
            ADOTTA DIN ID-DEĊIŻJONI:
      Artikolu 1
      Il-konklużjoni mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukraina, min-naħa l-oħra, hija b'dan approvata (*).
      Artikolu 2
      Din id-Deċiżjoni għandha tidħol fis-seħħ fil-jum tal-adozzjoni tagħhha.
      
         Magħmul fil-Lussemburgu, it-23 ta' Ġunju 2014.
         
            
               Għall-Kunsill
            
            
               Il-President
            
            C. ASHTON
         
      
      
         (1)  Ftehim ta' Sħubija u Kooperazzjoin bejn il-Komunitajiet Ewropej u l-Istati Membri tagħhom, u l-Ukraina (ĠU L 49, 19.2.1998, p. 3).
      
         (*)  It-test tal-Ftehim huwa mehmuż mad-Deċiżjoni tal-Kunsill Nru 2014/295/UE tas-17 ta' Marzu 2014 dwar l-iffirmar, f'isem l-Unjoni Ewropea, u l-applikazzjoni provviżorja tal-Ftehim ta' Assoċjazzjoni bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u l-Ukraina, min-naħa l-oħra, fir-rigward tal-Preambola, l-Artikolu 1, u t-Titoli I, II u VII tiegħu (ĠU L 161, 29.5.2014. p. 1).